|  |  |
| --- | --- |
| **ROKODELSKA PANOGA** | **Slamnikarstvo** |
| **POVZETEK** | |
| Slamnikarstvo je rokodelska panoga, ki obsega pletenje slamnatih kit in šivanje slamnikov, cekarjev, jerbasov in različnih okrasnih izdelkov. Jedro panoge je bilo v osrednji Sloveniji v okolici Domžal, kjer je v 19. stoletju doživela pravi razcvet in prerasla v produkcijo slamnikov v obrtnih delavnicah in tovarnah. | |
| **OPIS PANOGE** | |
| Slamnikarstvo je obrtna dejavnost, ki zajema pletenje ploščatih slamnatih kit ter izdelovanje cekarjev in slamnikov za moške, ženske in otroke. V 18. stoletju se je začela razvijati na območju Ihana, Domžal, Lukovice, Mengša, Kamnika, Dola pri Ljubljani, Moravč in Trzina, kjer je v zadnjih desetletjih 19. stoletja prerasla v slamnikarsko produkcijo v obrtnih delavnicah in tovarnah.  Slamnate kite so v preteklosti spletale večinoma ženske. Slamo so odbrale poleti, po ročni žetvi žit. Iz snopa so izbrale najlepše bilke, jih zvezale v »pušeljne« in posušile na soncu. Suhi slami so porezale klasje, jo odrezale pri prvem kolencu in razporedile po debelini. Slamice so zvezale in spletle v kito z ovijanjem v določenem vrstnem redu z ene na drugo stran. Ko so slamico popletle, so jo podaljšale z novo in zapletle v kito. Slamice so med pletenjem večkrat namočile. Kite so spletale iz štirih do enaindvajsetih slamic, največkrat iz sedmih. Kite so povezovale v butare, kitar pa jih je odnesel izdelovalcem slamnikov in cekarjev v Domžale.  Slamnik so zašili iz sredine navzven ročno, tako da je nastal manjši okrogli sešitek, s katerega se je šivanje nadaljevalo strojno s polaganjem slamnatih kit druge na drugo (naloženo šivanje). Kito so pred šivanjem nataknili na leseno odvijalno napravo – vreteno ali motovilo, s katerega se je pri šivanju enakomerno odvijala. Velikost slamnika se je prilagodila velikosti modela. Dokončno obliko je slamnik dobil v preši, v njej se je tudi impregniral. Nazadnje so prišili notranje in zunanje trakove iz blaga in drugo okrasje.  Izdelovanje cekarjev pa je potekalo po lesenem modelu. Slamnate kite so namočili in odbrali po ustrezni debelini. Z iglo za prepletanje ter leseno deščico za dvigovanje so slamnate kite prepletli. V že izdelan cekar so vpletli značilne motive iz slamnatih kit, pobarvanih črno, modro, rdeče in zeleno, kot so Triglav, srce, napis IHS … Nato so cekar pretolkli, sneli z modela in mu dodali ročaje.  K razvoju slamnikarske panoge je pomembno prispevalo dejstvo, da je bil od druge polovice 18. pa do srede 20. stoletja slamnik poletno delovno pokrivalo kmečkega prebivalstva, višje družbene plasti so modno obliko sprejele v začetku 19. stoletja. Pod vplivom meščanske mode so jih v pražnjo nošo sprejele tudi kmečke ženske. V manjši meri so iz slamnatih kit izdelovali tudi značilne gorenjske ali kranjske cekarje, vse od srede 18. stoletja. Sprva so slamnike in cekarje šivali ročno po hišah, v prvi polovici 19. stoletja pa so se v Domžalah pojavile prve obrtne delavnice, ki so s prihodom Tirolcev v drugi polovici 19. stoletja prerasle v slamnikarske tovarne. Slamnikarska domača obrt se je po industrializaciji slamnikarstva omejila na pletenje slamnatih kit, ki so jih tovarne odkupovale. Ko so tirolski tovarnarji odprli podružnice po Evropi, so začele domžalske slamnikarice hoditi na sezonsko delo v tujino ter se pozneje tudi množično izseljevati, predvsem v ZDA. Slamnikarska industrija je vrhunec doživela na prelomu iz 19. v 20. stoletje, ko je v Domžalah in okolici obstajalo kar 25 slamnikarskih podjetij, tovarn in obrtnih delavnic, ki so vsako leto izdelali več kot milijon slamnikov za domači in tuji trg. Po drugi svetovni vojni je slamnikarska industrija postopoma zamrla, nazadnje podjetje Univerzale Domžale leta 2003.  Od leta 2012 v Domžalah deluje Slamnikarski muzej Domžale, ki zbira, hrani, raziskuje in predstavlja javnosti slamnikarsko dediščino. Na ogled je stalna razstava »300 let slamnikarstva na Slovenskem«, ki je edinstvena muzejska izkušnja s področja slamnikarstva na širšem območju vzhodne Evrope. S slamnikarstvom se danes ukvarjajo le še redke posameznice, mdr. šivalka slamnikov Joži Košar ter izdelovalka in oblikovalka slamnikov Ana Cajhen, ki izdelke, sešite iz uvoženih kit, tudi tržijo. Pri tem uporabljajo tudi določene modifikacije in sledijo modnim trendom. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Pletenja slamnatih kit se je mogoče hitro priučiti, delo zahteva vztrajnost in natančnost. Zahtevnejša sta pridelava ustrezne vrste žita, ki v Sloveniji menda ne uspeva več, in znanje, kako ustrezno shranjevati in obdelovati material. Za šivanje slamnikarskih izdelkov je potrebno ustrezno orodje, znanje uporabe pripomočkov in strojev ter šivanja slamnikov oz. spletanja cekarjev. Prenos znanja poteka le v neformalni obliki, in sicer na delavnicah, ki jih organizira Slamnikarski muzej Domžale. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Slamnikarstvo na Domžalskem je od leta 2014 vpisano v slovenski Register nesnovne kulturne dediščine. S slamnikarstvom se danes ukvarjajo samo še redki posamezniki, ki si s prikazovanjem pletenja slamnatih kit ter izdelave slamnikov in cekarjev na prireditvah in delavnicah prizadevajo za ohranjanje tradicionalne obrti, ki je že delno zamrla in je s tega vidika ogrožena. Izdelke iz slame izdelujejo tudi za prodajo. |
| **Vidik identitete in prepoznavnosti** | Za širitev znanja o panogi in povezovanje nosilcev skrbi Slamnikarski muzej Domžale, ki organizira vodene oglede muzeja, strokovne dogodke, delavnice za obiskovalce in promocijsko-turistične dogodke na temo slamnikarstva. V Domžalah je identiteta kraja zelo povezana s slamnikarstvom, saj se po slamnikarski dediščini imenujeta Slamnikarska ulica ter lokalno glasilo Slamnik. Pšenična kita je v grbu in zastavi občine Domžale ter v grbu sosednje občine Dol pri Ljubljani. Dediščino ohranjanja znanja pletenja slamnatih kit ohranjajo v KUD Fran Maselj Podlimbarski v Krašnji v občini Lukovica. Slamnikarska dediščina se je ohranila tudi kot element gorenjske narodne noše, katere del je kranjski cekar. |
| **Vidik družbenega in gospodarskega napredka** | Panoga se v tehniki izdelave in pripomočkih ni bistveno spremenila. Kite večinoma niso več spletene v Sloveniji, ampak jih uvažajo z Daljnega vzhoda. Problem je tudi pomanjkanje šivalnih strojev. Slamnik postaja spet priljubljen tudi v modnem svetu in pridobiva vrednost. V sodobni družbi ima slamnikarstvo večji pomen z vidika povezovanja in skupne identitete ljudi na Domžalskem. |
| **Vidik učinkov na medgeneracijsko povezovanje in vseživljenjsko učenje** | Pletenje slamnatih kit je imelo v preteklosti pomemben povezovalni pomen, saj so se ob dejavnosti pozimi zbirale ženske in skupaj ustvarjale. Podoben povezovalni pomen so uspeli ohraniti npr. v društvu v Krašnji, kjer se ženske s tem namenom še vedno družijo, vendar spletejo bistveno manj kit. Večja uporaba slame kot naravnega slovenskega materiala bi se lahko spet uveljavila kot del bivanjske kulture. |
| **Vidik učinkov na turizem** | Oživljanje slamnikarstva ima pomembno povezovalno vlogo v domžalski lokalni skupnosti, pripomore h krepitvi lokalne identitete ter pomeni priložnost za tržno dejavnost in dopolnjevanje turistične ponudbe območja. V Domžalah potekajo na to temo različni dogodki za domačine in turiste, urejeno imajo tudi otroško tematsko pot itd. |
| **Viri in literatura** | [2-00036: Slamnikarstvo na Domžalskem](http://www.mk.gov.si/fileadmin/mk.gov.si/pageuploads/Ministrstvo/Razvidi/RKD_Ziva/Rzd-02_00036.pdf)  Janez Bogataj, Mojstrovine Slovenije: Srečanja s sodobnimi rokodelci, Gorenjski tisk d. d., Ljubljana 1999. |